
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind repunerea în termen a înlesnirilor la plată a obligaţiilor fiscale, cu care comisia noastră a fost sesizată în fond cu adresa Biroului Permanent nr. PL.x 601  din 18 septembrie 2007.
	PREŞEDINTE,

Aurel Gubandru

RAPORT

asupra propunerii legislative privind repunerea în termen a 
înlesnirilor la plată a obligaţiilor fiscale

Cu adresa nr. PL.x 601 din 18 septembrie 2007, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu propunerea legislativă privind repunerea în termen a înlesnirilor la plată a obligaţiilor fiscale.
 La întocmirea raportului s-au avut în vedere avizele negative ale Consiliului Legislativ,  Comisiei juridice, de disciplină şi imunităţi şi Comisiei pentru politică economică, reformă şi privatizare.
Guvernul susţine adoptarea acestei iniţiative legislative.
Această iniţiativă legislativă propune  ca „pentru debitorii care au beneficiat de înlesniri la plata obligaţiilor fiscale restante, acordate în baza reglementărilor legale în materie şi care au stins anticipat sau vor stinge, până la data de 30 iunie 2007, atât ratele eşalonate, în totalitate, inclusiv majorările de întârziere recalculate până la data achitării debitelor eşalonate, precum şi obligaţiile fiscale curente cu termene de plată până la aceeiaşi dată, înlesnirea la plată se consideră respectată, cu toate efectele prevăzute de lege”.
Propunerea legislativă face parte din categoria legilor ordinare, potrivit art. 76 din Constituţia României, republicată.

La dezbaterea propunerii legislative au participat, în conformitate cu prevederile art. 54 şi 55 din Regulamentul Camerei Deputaţilor, domnul Eugen Ciorici – vicepreşedinte şi doamna Valeria Nistor – director general adjunt la A.N.A.F.
La lucrările comisiei au participat  27  deputaţi, din totalul de 29 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din data de 11 septembrie 2007.
Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.
In urma dezbaterii propunerii legislative privind repunerea în termen a înlesnirilor la plată a obligaţiilor fiscale, în şedinţa din data de 03 decembrie 2007, comisia propune Plenului Camerei Deputaţilor, respingerea propunerii legislative, deoarece iniţiatorul a solicitat respingerea iniţiativei legislative, având în vedere observaţiile Consiliului Concurenţei din adresa nr. 707 din 14 iunie 2007 care precizează că măsurile de sprijin prevăzute în textul propunerii legislative, implică elemente de ajutor de stat. 
	PREŞEDINTE,

Aurel Gubandru
	SECRETAR,

Radu Cătălin Drăguş


             Expert parlamentar:
  Ene Giorgiana

